
asupra propunerii legislative privind organizarea învăţământului teologic superior de cult islamic

(Pl.x.  66/2009)

1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x 66 din 11 februarie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind organizarea învăţământului teologic superior de cult islamic. 

Pentru întocmirea raportului, Comisia a analizat avizele primite de la Comisia pentru drepturile omului, culte şi problemele minorităţilor naţionale, Comisia pentru buget, finanţe şi bănci, Comisia juridică, de disciplină şi imunităţi, avizul Consiliului Legislativ şi Punctul de vedere al Guvernului.


Propunerea legislativă are ca obiect de reglementare organizarea învăţământului teologic superior de cult islamic. Învăţământul teologic superior de cult islamic beneficiază doar de Seminarul teologic „Kemal Ataturk” din Medgidia, fără a exista posibilitatea continuării studiilor în sistemul de învăţământ superior. În consecinţă, tinerii care doresc să urmeze o facultate de profil sunt nevoiţi să plece la studii în ţări musulmane, unde pregătirea nu este întotdeauna în concordanţă cu spiritul şi practica credinţei islamice tradiţionale din România. De aceea, se propune înfiinţarea specializării „teologie islamică pastorală” în cadrul Facultăţii de teologie  a Universităţii „Ovidius” din Constanţa.

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 24 deputaţi, din totalul de 31 membri ai Comisiei. 

4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: doamna Oana Adriana Badea – secretar de stat în cadrul Ministerului Educaţiei, Cercetării şi Inovării; domnul Adrian Lemeni – secretar de stat în cadrul Ministerului Culturii, Cultelor şi Patrimoniului Naţional; domnul deputat Ovidiu Victor Ganţ şi domnul deputat Ibram Iusein – iniţiatori.

5. Potrivit prevederilor art. 75 alin. (1) din Constituţia României, republicată, şi ale art.92  alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă în şedinţa din 9 februarie 2009.

În urma dezbaterii, în şedinţele din 25 februarie şi 08 aprilie 2009, Comisia a propus, cu 21 de voturi pentru şi 3 abţineri respingerea propunerii legislative, deoarece potrivit prevederilor legale, o facultate, respectiv o specializare/un program de studii nu se aprobă prin lege, ci doar printr-o hotărâre de Guvern. Pe cale de consecinţă, specializarea „teologie islamică pastorală”, poate fi aprobată printr-o hotărâre a Guvernului, iniţiată de Ministerul Educaţiei, Cercetării şi Inovării, cu avizul Agenţiei Române pentru Asigurarea Calităţii Învăţământului Superior, la propunerea Senatului Universităţii „Ovidius” din Constanţa. Specializarea respectivă trebuie să fie prevăzută în Nomenclatorul domeniilor de studii universitare de licenţă şi al specializărilor/programelor de studii din cadrul acestora. Conform observaţiilor prezentate în Punctul de vedere al Guvernului, Universitatea „Ovidius” din Constanţa nu susţine înfiinţarea, în propria structură, a specializării/programului de studii în cauză, întrucât aceasta/acesta nu se regăseşte în Nomenclatorul anterior menţionat. 

